**STUDIJA I STRATEGIJA ZELENE INFRASTRUKTURE**

* **Očitovanje izrađivača Geodesign j.d.o.o. na primjedbe i prijedloge pristigle tijekom savjetovanja s javnošću**

**Primjedba građana:** na *Mjeru BA.3. Unaprjeđenje postojećih i uređenje novih javnih otvorenih prostora – urbani koridori* odnosno *Aktivnost BA.3.1.1. Uređenje obaloutvrde na dionici rijeke Drave rkm 22+500 do rkm 24+500 nasipa Višnjevac – Osijek* Strategije zelene infrastrukture grada Osijeka*.* Predlagatelj predlaže zadržavanje zemljano – zelene obale rijeke Drave i cijeli prostor definirati kao zeleno – rekreacijsku oazu građana.

**Prijedlog građana:** Trend u svijetu je da se postojeće betonirane obaloutvrde pretvaraju u zelene pojaseve kao oaze društvenorekreativnog prostora. Na predviđenoj lokaciji pješačka i biciklistička staza već postoje na potezu do Višnjevca. Duž cijele pješačke i biciklističke staze potrebno je samo zasaditi drvored na južnoj strani staze i postaviti klupe za odmor. Potrebno je zadržati zemljano-zelenu obalu rijeke Drave i cijeli prostor definirati kao zelenorekreacijsku oazu građana. Izgradnju odnosno denivelaciju obaloutvrde postići nasipavanjem zemlje i krupnog kamena (uz samu obalu), zatim uređenjem postojeće vegetacije, čišćenjem terena (omogućiti potpunu prohodnost terena), izgradnjom staza i rekreacijskih točaka sa klupama i sjenicama, ložištima za roštiljanje. Zemljanom obaloutvrdom povećava se propusnost terena kod poplava, usporava brzina protoka rijeke Drave i smanjuje vodni pritisak na lijevu obalu na potezu gdje ne postoji obaloutvrda (od Višnjevca do ulaza u ZOO).

**Odgovor Izrađivača:** Tijekom izrade Studije i strategije zelene infrastrukture grada Osijeka projekt uređenja obaloutvrde bio je u razradi te Izrađivač nije bio u mogućnosti utjecati na izmjenu uvjeta za izradu projektno – tehničke dokumentacije s obzirom na to da su Hrvatske vode nositelj projekta.

U ovom postupku Hrvatske vode čine javno – pravno tijelo koje je izradilo projekt te sve primjedbe na samu projektno – tehničku dokumentaciju moraju biti upućene direktno njima i/ili aktivnije sudjelovati u postupku procjene utjecaja na okoliš s obzirom da je Izrađivač u ovom slučaju nemoćan.

S obzirom na navedeno, iako se Izrađivač slaže da je projekt izgradnje obaloutvrde mogao uzeti u obzir arhitektonsko – urbanističku – krajobraznu oblikovnu komponentu, prijedlog se ne prihvaća jer evaluacija projektno – tehničke dokumentacije koja nije u nadležnosti Grada Osijeka nije predviđena dokumentima zelene infrastrukture.

**Primjedba građana:** na Mjeru BA.3. Unaprjeđenje postojećih i uređenje novih javnih otvorenih prostora – urbani koridori BA.3.1. Uređenje vodotoka i obala vodotoka unutar urbanog područja

**Prijedlog građana:** U skladu s ciljevima EU zelene politike i održivog razvoja upućujem apel protiv betonizacije obaloutvrde. Dravsku obalu pretvorimo u zelene pojaseve kao oaze rekreativnog prostora. Uz predviđenu lokaciju s pješačkom i biciklističkom stazom na potezu do Višnjevca, potrebno je samo zasaditi drvored na južnoj strani staze i postaviti klupe za odmor i redovito održavati. Svakako zadržati zemljano-zelenu obalu rijeke Drave i cijeli prostor kao zelenorekreacijsku oazu građana. Izgradnju obaloutvrde provesti nasipavanjem zemlje i šljunka krupnog kamena te uređenjem postojeće vegetacije, uz izgradnju staza i klupa.

**Odgovor Izrađivača:** Obzirom da su Hrvatske vode nositelj projekta te na činjenicu da Izrađivač tijekom izrade Studije i Strategije zelene infrastrukture grada Osijeka nije imao uvid u ulazne parametre na temelju kojih je dimenzionirano rješenje obaloutvrde. Sukladno podacima Hrvatskih voda, obaloutvrdom će biti zaštićeno područje grada od potencijalnih poplava, što potvrđuje zaključke dokumenta grada Osijeka Procjena rizika od velikih nesreća za područje grada Osijeka, "Službeni glasnik Grada Osijeka" br. 10 od 6. lipnja 2018. godine.

**Primjedba Političke platforme Možemo!:** na Mjeru BA.3. Unaprjeđenje postojećih i uređenje novih javnih otvorenih prostora – urbani koridori BA.3.1. Uređenje vodotoka i obala vodotoka unutar urbanog područja

Smatramo da je predloženi Nacrt koncepcijski dobro posložen i sveobuhvatan na općenitoj razini - vizija i ciljevi. No, problem je što je predložena konkretizacija tih ciljeva potpuno arbitrarna. Tako se predlaže viziju Grad Osijek – zeleni meandar Rijeke Drave realizirati betonskim uređenjem buduće šetnjice, obaloutvrde na dionici rijeke Drave od rkm 22+500 do rkm 24+500 nasipa Višnjevac – Osijek koji je zadnji dio prirodnog tijeka lijeve obale Drave u području grada a u području je ili rubno uz zaštićena područja Natura 2000 i Mura –Drava.

Poznato je da se radi o omiljenom izletištu. Navedeni projekt u segmentu pod nazivom „vodeni trg“ predviđa betonske kaskade u koji se planira ostaviti mjesto za 4 drveta. Dakle, vizija Grad Osijek – zeleni meandar Rijeke Drave je zapravo oksimoron. Ili mijenjati viziju ili viziji potpuno oprečan predviđen projekt zamijeniti projektom zelene izgradnje i zelenog unapređenja postojećeg priobalja.

**Odgovor Izrađivača:** Zahvat izgradnje obaloutvrde, predlaže se izmjena projektno – tehničke dokumentacije. S obzirom da postoji opravdana sumnja na izabrani tip obaloutvrde, Izrađivači bi skrenuli pozornost da su Hrvatske vode nositelji projekta te da je postupak procjene utjecaja zahvata na okoliš pokazao da nije potrebno provesti daljnji postupak procjene utjecaja na okoliš niti postupak glavne ocjenu prihvatljivosti za ekološku mrežu. Izrađivači nisu u mogućnosti ulaziti u meritum projekta niti u mogućnosti utjecati na promjene nakon provedenog postupka procjene utjecaja na okoliš i ekološku mrežu stoga je primjedba neosnovana. (Rješenje objavljeno na mrežnim stranicama Osječko – baranjske župani je "Uređenje obaloutvrde na d.o. rijeke Drave od rkm 22+300 do rkm 23+300 i nasip Višnjevac, Osječko – baranjska županija" KLASA: UP/I–351–05/22–01/4, URBROJ: 2158-16/36-22-143 navodi da nije potrebno provesti postupak procjene utjecaja na okoliš niti glavnu ocjenu prihvatljivosti za ekološku mrežu. Zahvat nešto izmijenjenih kota "Uređenje obaloutvrde na d.o. rijeke Drave od rkm 22+500 do rkm 24+500 i nasip Višnjevac, Osječko – baranjska županija" obustavljen je 22.05.2022., Rješenje KLASA: UP/I-351-05/22-01/3, URBROJ: 2158-16-03/06-22-114).

**Primjedba građana:** Obaloutvrda sa šetnicom

Primjedba na citat iz Strategije: „Suvremena debata o zelenoj infrastrukturi prepoznaje dva ključna principa zajednička svim pristupima zelene infrastrukture ‐ povezivosti (connectivity) i multifunkcionalnosti (multifunctionality). Princip povezivosti odnosi se na mogućnost povezivanja različitih prirodnih i poluprirodnih prostora u mrežu sličnih okolišnih karakteristika, dok se princip multifunkcionalnosti odnosi na mnogostruke ekološke, socijalne i ekonomske beneficije povezivanja pojedinih funkcija zelene infrastrukture.” (str. 11)

Područje obale Drave iza Zoo vrta i Pampas ima sve navedene funkcije i u sadašnjem obliku bez potrebe za dodatnim zahvatima: (Ek, En, Sk, Mo), a izdvajam i slijedeće benificije:

‐ Očuvanje prirodnih tokova i vodenih resursa

‐ Pozitivno djelovanje na razvoj razumijevanja estetike prirodnog ili estetike krajobraza.

‐ Smanjenje zagađenje zraka

‐ Upravljanje ekstremnim situacijama kao što su npr. poplave i/ili preopterećenost sustava

odvodnje,

‐ Smanjenje toplinskog utjecaja sunčevih zraka na čovjekovu (izgrađenu) okolinu,

‐ Smanjenje vodnog 'siromaštva'

‐ Skladištenje i sekvestracija atmosferskog ugljika (Str. 12).

Iz svega gore navedenog nejasno je zašto Grad (Strategija), ne inzistira na očuvanju postojeće zelene infrastrukture na navedenim lokacijama, koje, između ostalog, zbog svoje očuvanosti i već postojeće funkcionalnosti gotovo ne iziskuju ulaganja osim redovnog održavanja. U praksi, čemu svjedočimo, događa se upravo suprotno, a to je planirana opsežna devastacija prostora projektirana od strane OBŽ i Hrvatskih voda na koje (kao institucije) taj prostor nema direktni, pozitivan učinak kao na stanovnike grada. Navedene dravske obale nalaze se u području Natura 2000 i unutar regionalnog parka Mura‐Drava, dok je planirano kanaliziranje Drave betoniranjem obaloutvrda obostrano napušten i neprihvatljiv koncept prema EU smjernicama otpornosti na klimatske promjene kao i Strategijom prilagodbe klimatskim promjenama u RH. ( HM‐02/HM‐02‐5 te ŠU‐05/ŠU‐05‐02) (Str. 14). Ugrožavanjem postojeće zelene infrastrukture posebice dravskih šuma, posebno izraženo zadnjih godina kao i planovi betonizacije obala Drave direktno negativno utječu na sva četiri strateška cilja ovog dokumenta ( Str. 35).

**Odgovor Izrađivača:** "…..Ugrožavanjem postojeće zelene infrastrukture posebice dravskih šuma, posebno izraženo zadnjih godina kao i planovi betonizacije obala Drave direktno utječu na sva četiri strateška cilja ovog dokumenta“.

Potrebno je naglasiti da svaki zahvat u prostoru uzima u obzir više faktora, između kojih je i sigurnost ljudi i imovine od velikih nesreća. Izrađivač ne može ulaziti u meritum samog projekta i o razlozima zašto je javnopravno tijelo donijelo odluku o izgradnji obaloutvrde i zašto su sve nadležne institucije prihvatile navedeni projekt. Stručno mišljenje izrađivača je da da postoje adekvatnija rješenja izgradnje obaloutvrda, međutim stručno mišljenje je doneseno a prirori bez konzultiranja projektno-tehničke dokumentacije i svih ulaznih parametara na temelju kojih je donesena suglasnost za usvajanje takvog rješenja. Istovremeno, na mrežnim stranicama Osječko – baranjske županije doneseno je rješenje na temelju kojeg nije potrebno izraditi procjenu utjecaja na okoliš kao ni glavnu ocjenu prihvatljivosti za ekološku mrežu stoga je primjedba neosnovana. Sukladno trenutno važećem Hrvatskom zakonodavstvu, prostorni planovi imaju snagu i pravnu prirodu podzakonskih propisa stoga promjene koje se odnose na prostor moraju imati uporište u usklađenim dokumentima prostornog uređenja, stoga promjene u načinu gradnje obaloutvrda moraju imati uporište u dokumentima prostornog uređenja na svim razinama. Izrađivači ne mogu ulaziti u meritum projekta, na temelju analiziranih podataka postoji mala opasnost plavljenja dok pitanje razloga odabira takvog tipa obaloutvrda mora biti postavljeno Hrvatskim vodama.